# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL**  | **Cymorth i deuluoedd a phlant sy’n agored i niwed** |
| **DYDDIAD**  | **29 Hydref 2020** |
| **GAN** | **Julie Morgan AS, Y Dirprwy Weinidog Iechyd a Gwasanaethau Cymdeithasol** |
|  |  |

Mae Covid-19 wedi cael effaith ddifrifol ar bob agwedd ar ein bywydau – ac mae hynny’n parhau.

I blant – ac i rai o’n plant, ein pobl ifanc a’n teuluoedd sydd fwyaf agored i niwed – mae effaith y feirws a’r heriau y maent yn eu hwynebu yn llawer mwy.

Er mwyn mynd i’r afael â’r heriau hynny ac ymateb i’r anghenion, rwyf heddiw yn cyhoeddi pecyn cyllid sylweddol. Mae hyn yn rhan o agenda Llywodraeth Cymru ar gyfer [*Ail-greu ar ôl COVID-19: Yr Heriau a’r Blaenoriaethau*](https://llyw.cymru/sites/default/files/publications/2020-10/ail-greu-ar-ol-y-coronafeirws-yr-heriau-ar-blaenoriaethau.pdf), a amlinellwyd yn gynharach yn y mis gan y Cwnsler Cyffredinol a’r Gweinidog Pontio Ewropeaidd, Jeremy Miles:

Mae’r pecyn yn werth £12.53m i gyd, a bydd yn sicrhau bod plant, pobl ifanc a theuluoedd yng Nghymru yn cael y cymorth sydd ei angen arnynt yn ystod y cyfnod eithriadol, heriol iawn hwn.

Mae’n cynnwys:

* £2m i roi hwb i’r Gronfa Datblygiad Plant, a fydd yn rhoi cymorth ychwanegol i blant a theuluoedd lle bo oedi mewn datblygiad mewn meysydd fel lleferydd, iaith a chyfathrebu; sgiliau echddygol manwl a bras; a datblygiad personol a chymdeithasol;
* £100,000 i wella sgiliau’r gweithlu gofal plant a gweithwyr iechyd proffesiynol perthnasol a’u hyfforddi i ddarparu cymorth lleferydd, iaith a chyfathrebu i blant a theuluoedd;
* £800,000 i hyrwyddo sefydlogrwydd teuluoedd ac ansawdd cydberthnasau, gan roi cymorth i deuluoedd sy’n profi anawsterau, helpu i ddatrys gwrthdaro a lleihau straen o fewn teuluoedd;
* £860,000 i gyllido prosiectau cyfalaf i wella ansawdd y gwasanaethau a gynigir i deuluoedd yn ardaloedd Dechrau’n Deg;
* £125,000 i ymestyn rhaglen drawsnewid integreiddio’r blynyddoedd cynnar er mwyn tynnu ynghyd wasanaethau’r blynyddoedd cynnar gan sicrhau bod plant a theuluoedd yn cael y cymorth sydd ei angen arnynt ar yr amser iawn ac yn y ffordd iawn;
* £1.4m i fyrddau iechyd lleol ar gyfer cymorth iechyd meddwl ychwanegol i bob oed dan arweiniad y sector gwirfoddol.

Rydym hefyd yn buddsoddi mewn cymorth gwasanaethau cymdeithasol i helpu teuluoedd i allu aros gyda’i gilydd yn ddiogel, ac i gefnogi a datblygu capasiti’r ddarpariaeth gofal maeth yng Nghymru. Mae hyn yn cynnwys:

* £1.6mi awdurdodau lleol i’w cefnogi i osgoi gosod unigolion ar y gofrestr amddiffyn plant mewn ffordd ddiogel;
* £2.2mi awdurdodau lleol i gefnogi’r gwaith o ddatblygu darpariaeth cynadleddau grŵp teulu sy’n well neu ar ffurf wahanol;
* £3mi gefnogi gwaith asesu i ddatblygu model Llys Teulu (Cyffuriau ac Alcohol) yng Nghymru, yn unol ag argymhelliad y Comisiwn ar Gyfiawnder yng Nghymru, ac er mwyn helpu i gwtogi ar restr yr achosion sydd wedi cronni a chefnogi unigolion sy’n gadael gofal;
* £75,000i sefydlu tîm trawsnewid a chymorth i gefnogi’r gwaith o wella a datblygu gwasanaethau cymdeithasol plant;
* £320,000i ddatblygu brand Foster Wales fel rhan o’n gwaith i weithredu Fframwaith Maethu Cenedlaethol Cymru;
* £50,000 i gynllunio a darparu hyfforddiant arbenigol i ofalwyr maeth.